
Noen lykkelige øyeblikk i mitt liv har jeg våget å tro, […] et håp som jeg deler med millioner av trosfeller hele jorden rundt: At aversjonen overfor det jødiske folk en gang må forsvinne og at jødeforfølgelsen må bli en moralsk umulighet i den moderne verden.

Fra David Abrahamsens bok Jeg er jøde (1935)[1]



[1] Johan Grundt Tanum forlag. Ny og utvidet utgave 1985, TANO forlag.



Tilegnet

Siv Levin Asanoj og Herman Abrahamsen, Beiles niese og nevø, som representanter for den mangfoldige familien Abrahamsen.

Glemselen står alltid på fiendens side. Glemselen er fienden. Aldri igjen, aldri glem.

Elie Wiesel


Forord

HØSTEN 2022 GA JEG UT BOKEN Abrahamsen. En jødisk familiehistorie.[1] Noen få sider i denne boken handler om min manns tante, Beile Abrahamsen Hess, som jeg ble kjent med tidlig på 1980-tallet, da jeg giftet meg med hennes nevø, Herman Abrahamsen. Jeg kjente Beile som en festlig eldre dame som bodde i Amsterdam. Hun var i 70-årene, enke, og hennes to barn, Karin Wolf og Harry Hess, var for lengst etablert med egne familier i henholdsvis Jerusalem og Amsterdam.

Boken om familien Abrahamsen ble anmeldt også i jødisk menighetsblad[2], av redaktør Christine Mohn. Hun avslutter omtalen slik: «Min eneste innvending mot denne boken er at den er for kort, selv om det er naturlig å sette punktum rett etter krigen. Det kunne vært skrevet en egen bok om hvert av menneskene som er omtalt.»

Takk for den oppfordringen. Jeg har nå skrevet om Beile Abrahamsen Hess, den eneste norskfødte jødiske kvinnen som kom levende fra oppholdet i en konsentrasjonsleir, med erfaringer som skulle prege hennes liv og den nærmeste familie helt til hun døde, nærmere 96 år gammel.

Her bør også Jenny Wulff nevnes. Sammen med sin mor og to søstre ble hun arrestert i Oslo i november 1942. Jenny hadde nylig giftet seg med en engelsk, jødisk statsborger, og gjennom giftermålet fått engelsk statsborgerskap. Ifølge reglementet skulle ikke engelske statsborgere deporteres. Det kan se ut til å ha vært litt forvirring om hvordan Jennys sak skulle behandles. Hun ble kortvarig internert flere steder, på Bretvedt, Grini og et par steder i Tyskland, inntil hun sammen med sin mann kom til fangeleiren Vittel, i kurbyen ved samme navn, i Frankrike. Der ble de sammen med amerikanske og engelske jøder internert på hotell med bad og adgang kjøkken. Hotellene lå i en park som var gjerdet inn av piggtråd og voktet av væpnede vakter. På det meste var det rundt 3000 jødiske fanger her. I denne leiren var det ingen som sultet eller frøs. Ved behov skulle disse jødene benyttes til utveksling med tyske krigsfanger. Jenny og mannen ble ikke utvekslet, og bodde på hotellet inntil de ble befridd av franske soldater i september 1944.

Men de fleste av fangene som oppholdt seg i Vittel i 1944, ble deportert til Auschwitz og drept før leiren ble frigjort.

Takk til Stiftelsen Fritt ord og til Norsk faglitterær forfatter- og oversetterforening (NFFO), som har gitt økonomisk støtte til dette bokprosjektet. Takk også til Oslo Met som med sitt Kompetansesenter for seniorer tilbyr kontorplass, bibliotektilgang og brukerstøtte fra IT-avdelingen, et generøst tilbud som ikke kan overvurderes.

Oslo, januar 2026

Vera Berg



[1] Communicatio forlag, Trondheim 2022.

[2] Hatikwa, nr. 2, 2022.

